בשיעור זה נתמקד בקבוצה מיוחדת במינה מתוך כלל הלוחמים והמורדים, בקבוצת הקשריות. כבר בימי ראשית הכיבוש הנאצי (ועוד קודם לכן, כפי שיפורט בהמשך) שימשו הקשריות בתפקידן והמשיכו ביתר שאת עד סוף המלחמה. את התפקיד מילאו נערות ונשים צעירות (מגיל 14 ומעלה), והוא טמן בחובו סכנת חיים והקרבה יומיומית. עבור תנועות הנוער היהודיות שפעלו במחתרת היו הקשריות חשובות ביותר, וככל שחלפו הימים היה תפקידן בעל ערך רב עבור היהודים המבודדים בגטאות.

"הכרח הוא .... בבחינת חובה כלפי האמת ההיסטורית, כלפי המורשת שעתיד דורנו להנחיל לממשיכיו, להעלות לא בלבד את האבדון... כי אם גם לחשוף, ובמלוא ההיקף, את מאבק הגבורה של העם, של עדה ויחיד בימי ההשמדה ובמקומות ההשמדה עצמם".

(אנטק צוקרמן)

בשיעור זה אנו מבקשים להכיר מעט יותר את עולמן של הקשריות בתקופת השואה. ברצוננו ללמוד על תהליך הפיכתן למרכיב מרכזי בפעילות תנועות הנוער בשנים אלה ולמקור מהימן של מידע שהועבר בין הגטאות; לעמוד על התכונות שנדרשו לתפקיד, על מטרותיו, על מרכיביו השונים ועל משקלו הסגולי בקרב הציבור היהודי ובמאבקו במשטר הנאצי. לרשותכם עומדת ביוגרפיה קצרה של כל אחת מן הקשריות המופיעות בהמשך השיעור.

הקדמה

חלק א': רקע היסטורי

חלק ב': תעודות לדיון

חווקה פולמן

גוסטה דוידזון דרנגר

גולָה מירֵה

א. פרוץ המלחמה

מתוך ישיבת מרכז "דרור" בשטח הכיבוש במזרח, אוקטובר 1939:

"בישיבת 'המרכז' נמסר על גורל התנועה באזור הכיבוש הגרמני. ידיעות ממוראות המצור:ורשה הרוסה וחרבה. 150 חברים הגיעו לוורשה מלודז' ומתגוררים בדירת 'הקבוצה'. בימי המצור היו סגורים במרתפים ללא אוכל וללא מים ומאור. בין התקפה להתקפה – עטו על השלל, להשיג בשר סוסים, דלי מים ומשהו למזון. בנין 'מרכז החלוץ' ברחוב גנשה (GENSHA) עלה באש. רימון תותח פגע בבנין 'הקבוצה'. אחד החברים נהרג, סמוך על ידו נפצעה חברה אחרת פצע אנוש. בעודה שותתת בדמה עמלה חברה שלישית להגיש עזרה ראשונה לפצועים.דומיה מעיקה, יגון קודר עוטף את כל המסובים.צפה ההצעה שמישהו מחברי המרכז יחזור לוורשה. מה? לתופת ההיא? הן לא יתכן הדבר? מוטב לעבור ל'סדר היום'. שתיקה עיקשת. פרומקה [פלוטניצקה] קמה ומציעה את עצמה לשליחות זו. רגע של מועקה אכזרית. הניתן להכריע כאן? פרומקה מודיעה כי לא יזיזוה מהחלטתה.לפנות ערב יצאה להפרד ממשפחתה. כמה פשטות הייתה בהליכתה זו. – פרומקה, חברה, אחות, גיבורה אלמונית - העוד נתראה באחד הימים?"12

שאלות לדיון:

כבר בשלב זה של המלחמה נראה כי היו לחברי תנועות הנוער יכולות ומאפיינים שהעניקו להם יתרון מסוים ביחס לשאר האוכלוסייה היהודית. מהם?

מהי הדילמה שעלתה בפני חברי תנועת דרור בעקבות השמועות שהגיעו מהשטחים שנכבשו על-ידי הגרמנים? מהי התגובה יוצאת הדופן?

בהחלטתה התנדבה פרומקה לשוב אל חניכי התנועה בורשה. מה היו, לדעתכם, המניעים שבגינם יצאה פרומקה לדרך המסוכנת?

ב. תפקיד הקשריות בגטאות

ההיסטוריון עמנואל רינגלבלום, מייסד ומנהל הארכיון המחתרתי בגטו ורשה "עונג שבת":

"19 במאי 1942

[...]

הנערות הגיבורות חייקה, פרומקה והאחרות הן נושא הראוי לעטו של סופר גדול. נערות אמיצות וגיבורות הנוסעות הלוך ושוב לערים ועיירות בפולין. מצוידות בתעודות אריות כפולניות או אוקראיניות. אחת מהן עונדת אפילו צלב שאינה נפרדת ממנו, וחשה בגטו בחסרונו. מדי יום ביומו הן נתונות לסכנות הגדולות ביותר. הן סומכות על מראה פניהן הארי ועל המטפחות העוטפות ראשיהן. הן מקבלות על עצמן את השליחויות הקשות ביותר וממלאות אותן מבלי להניד עפעף וללא צל של היסוס. יש צורך לנסוע לווילנה, לביאליסטוק, ללבוב, ללובלין, לצ'נסטוחוב, לראדום ועוד ולהבריח לשם 'סחורות טריפה', כגון פרסומים מחתרתיים, תיעוד, כסף – את הכל הן תעשינה כדבר טבעי ומובן. צריך להציל חברים מווילנה, מלובלין או מערים אחרות – מקבלות הן על עצמן את השליחות. שום מניעות ומכשולים אינן עומדים בפניהן. כדי לנסוע אל מחוץ לגנרל גוברנמן, צריך להתוודע אל הממונים הגרמנים על הרכבת, כי לשם רשאים לנסוע רק בעלי רשיונות מעבר מיוחדים והן עושות אז את הדבר בפשטות, כאילו היה זה מקצוען ומגיעות למקומות שאליהן לא הגיע אף נציג של מוסד יהודי כלשהו – כגון ווהלין, ליטא. הן הראשונות שהביאו את בשורת הטרגדיה של ווילנה. והראשונות שהביאו דברי עידוד וסיוע לשארית הפליטה בווילנה. כמה פעמים ראו את המוות עין בעין? כמה פעמים נעצרו, כמה פעמים נערכו אצלן חיפושים? אבל המזל שיחק להן. שליחי מצווה אינם ניזוקים. באיזה פשטות וענווה הן מדווחות על נסיעותיהן ברכבות שמהן חוטפים נוצרים, גברים ונשים, לעבודה בגרמניה. האשה היהודיה רשמה דף מפואר בהיסטוריה של מלחמה זו. החייקות והפרומות יתפסו בהיסטוריה זו מקום ראשון. הנערות הללו אינן יודעות מנוחה מהי. אך זה עתה באו מצ'נסטחוב, אליה הובילו 'סחורה טריפה', וכבר תוך שעות ספורות יש לנסוע שוב, והן עושות זאת ללא היסוס וללא רגע של מנוחה".13

יצחק צוקרמן, ממנהיגי תנועות הנוער והמרי:

"הבחורות מילאו בתקופה הזאת תפקיד שאין ערוך לו והקרבתן הייתה ללא גבול. אין ספק שבלעדיהן לא היה אפשר לקיים את התנועה ברחבי הכיבוש הגרמני".14

שאלה לדיון:

מה היה, לדעתכם, משמעות תפקיד הקשריות בתקופת הגטאות? מדוע היה כה יוצא דופן בחשיבותו?

ג. מתנועות נוער לתנועת מרי

הקשרית חווקה פולמן מגטו ורשה:

"במה עסקנו? בקשר בין המרכז והסניפים, בהעברת עיתונים, בחיפוש דרכים לעלייה, בהעברת תעודות, בהגשת עזרה לחברים במחנות עבודה, בהעברת חברים ממקום למקום (לסמינרים לפרטיזנקה וכו'), בארגון חוות חקלאיות, בהעברת נשק, בקשר עם המחתרת הפולנית, בחיפוש מגורים מחוץ לגטו, בהחבאת חברים בצד הארי ועוד ועוד. המקשרות שלנו אשר תחילה עבדו מטעם 'דרור' עברו אחר-כך, עם הפיכת 'דרור' לארגון לוחם, לפעולה מטעם 'הארגון היהודי הלוחם' וכמעט כולן נפלו על משמרתן".15

שאלות לדיון:

מה ניתן ללמוד מדברי הקשרית חווקה פולמן? איזה תהליך היא מתארת?

מהו הערך המוסף של תפקיד הקשריות בתקופה זו?

גוסטה דרנגר, לוחמת וקשרית מגטו קרקוב, כתבה ב"יומנה של יוסטינה":

"עתה חופשיים היו, נותקו קשריהם האחרונים עם חיי משפחה רגילים... קשה היה לו, לאדם שהצטרף באורח זה למחרת, לאחר שכל הרגשות כבר מתו בקרבו".16

צסיה פרימר ופולה ואשבסקה, קשריות מגטו קרקוב:

"גולֲה מירֶה והרש באומינגר הם שהנהיגו אותנו... כמו גיבורים אמיתיים ויתרו על כל הקשרים האישיים... והחלו לארגן את הנוער היהודי... גולה הקסימה את כולנו... הרגשנו כי עם אנשים כאלה כדאי להלחם ולמות".17

שאלות לדיון:

על פי דבריה של גוסטה דרנגר, מה היה התנאי שאפשר לאנשי תנועות הנוער להפוך ללוחמים?

מהי ההבנה שאליה הגיעו חברי תנועות הנוער בטרם בחרו בדרך הלחימה?

כיצד מתארות צסיה פרימר ופולה אשבסקה את המנהיגה גולה מירה, אחת מראשי המחתרת בגטו קרקוב?

ד. סוף דבר

גוסטה דרנגר, לוחמת וקשרית מגטו קרקוב, כתבה ב"יומנה של יוסטינה":

"ההיסטוריה לא תסלח לנו על העוון הזה... היכן הסיבה הגדולה שבגללה עלינו להמנע מן התגובה היחידה הראויה לאדם שיש לו כבוד עצמי? ההיסטוריה תנדה אותנו לנצח. אם נשאר לנו איזה מוצא, אין זה אלא להציל את עצמנו בפני משפטו של העתיד..."18

גולֵה מירֵה, קשרית ולוחמת מגטו קרקוב:

"אדע, ממילים לוהטות חזקים יותר הרובים,

מטורי שירים נוקבים עדיפים טורי הגדודים.

אדע, כי קצב הזעם פחות בסבלו אומר

מצלילי תופי מלחמה, מפקודה, חזקה יותר.

והדגל האדום שבקרב – כסופה מעל מתנופף

יקר הוא, אהוב הוא יותר מזה שמושר בלב.

אך מה לעשות במלים, שכמו לקרב נדחקות,

מוטב שתפרוצנה בשיר – אם הן את ליבי מסעירות.

כמו זרועות החובקות רובה – שיהיו לי כל שירי,

שיפרצו בסבלי קדימה – לקרב, לקרב, אחרי!!!"19

שאלות לדיון:

הקשרית והלוחמת גוסטה דרנגר נלחמה למען "שלוש שורות בהיסטוריה" - כדי להציל את הכבוד העצמי של העם היהודי. מהי נקודת המוצא שלה?

לעומת גוסטה דרנגר, מה מבקשת גולה מירה במאבקה בגרמנים? היעזר במידע על קורות חייה של גולה.

1.זיוה שלו, חייקה, הוצאת מורשת, עמ' 71.

2.במחצית חודש יוני 1940 חזרה וילנה להיות תחת שלטון סובייטי.

3.יצחק ארד, "תנועות הנוער הציוניות בוילנה במאבק ובפעולות הצלה", תנועות הנוער ציוניות, משואה, עמ' 202.

4.כדי לשקם את התנועות שסבלו ממשבר בסוף שנות ה-30.

5.נעמי שימשי, "לונקה וטמה – קשריות מובילות בתנועת דרור בפולין הכבושה", בתוך: אסתר הרצוג, נשים ומשפחה בשואה, עמ' 129 – 155.

6.השטחים המסופחים לגרמניה - ורטגאו, השטחים שתחת השלטון הסובייטי, והגנרל-גוברנמן.

7.למרות הקושי הגדל, התנועות השונות הצליחו לקיים סמינרים גם באביב 1942. בהם השתתפו עשרות חברים והם נמשכו שבועות.

8.על היהודים נאסר לצאת מהגטו, והגברים חששו להיתפס משום היותם נימולים.

9.בייחוד לאחר כרוז ה-1 בינואר של התנועות בווילנה.

10.בחודשים יולי עד אוגוסט בשנת 1942 נערך "הגירוש הגדול" מגטו ורשה, ובו נשלחו כ- 300,000 מיהודי הגטו לטרבלינקה.

11.בהן מארילה רוז'יצקה, קומוניסטית יהודייה שהצטרפה לקבוצת הקשריות. היא הגיעה לביאליסטוק מהעיר לודז' והקימה בה את ה"ועד האנטי פשיסטי". ראה: שרה בנדר, "צעירות יהודיות בביאליסטוק בברית לוחמה עם גרמנים אנטי-נאצים", ילקוט מורשת ס"א, עמ' 75-8.

12.בימי השואה, הוצאת ההסתדרות הכללית והקיבוץ המאוחד, עין חרוד, 1940, בתוך: אביהו רונן, "שלוש שורות בהיסטוריה": תנועות הנוער היהודיות בפולין בתקופת השואה, תכנית לימודים ליום הזיכרון לשואה ולגבורה, הוצאת משואה, עמ' 29.

13.עמנואל רינגלבלום, יומן ורשימות מתקופת המלחמה, ישראל גוטמן, יוסף קרמיש, ישראל שחם (עורכים), עמ' 364-365.

14.נעמי שימשי, שם, עמ' 139.

15.חווקה פולמן, "במצפון טהור", מבפנים י"ב, 1947, עמ' 450, בתוך: שמשי, עמ' 148.

16.גוסטה דוידזון דרנגר, יומנה של יוסטינה, עמ' 80.

17.פליציה קראי, "הנשים בגטו קרקוב", ילקוט מורשת ע"א, עמ' 122.

18.דרנגר, יומנה של יוסטינה, עמ' 39.

19.גולה מירה, תרגום: פליציה קראי. מתוך: W trzecia rocznice zaglady getta w Krakówie, Kraków 1946, pp.65 , בתוך: קראי, "הנשים בגטו קרקוב", עמ' 122.